הסיעה בראשות בני גנץ נמצאת בתחתית הרשימה של מדד "שקוף", למרות ההתחזקות בסקרים • ש"ס מובילה את מפלגות הקואליציה ואילו יש עתיד הגיעה למקום האחד לפני האחרון בדירוג הכללי • מי זכתה במקום הראשון ולאן הגיעו הליכוד והעבודה? התוצאות המלאות
סיעות הכנסת מרבות להיאבק על דעת הקהל ועל הקשב הציבורי בתקשורת, אך לעיתים חבריהן שוכחים את העבודה החשובה במשכן בתקופה שלאחר הבחירות. לעיתים דווקא המפלגות הקטנות או לחלופין אלו שנמצאות מחוץ לכותרות הראשיות, הן אלו שחבריהן זכו לציונים הגבוהים ביותר בבחינת העבודה הפרלמנטרית.  מסיכום מדד הפרלמטר של "שקוף", הסיעה שנמצאה שיאנית העבודה הפרלמנטרית בכנס החורף של הכנסת ה-25 היא סיעת חד"ש-תע"ל, במקום השני ש"ס. הסיעה שנמצאה בתחתית הרשימה היא סיעת המחנה הממלכתי. המדד בחן את חברי הכנסת באמצעות חמישה פרמטרים מרכזיים: נוכחות במשכן הכנסת, הגעה לוועדות, הגשת שאילתות, הגשת הצעות לסדר יום וכמות הצבעות במליאה, בשקלול ציון לכל אחד מתוך 100. לאחר מכן חוברו התוצאות של חברי הכנסת השייכים לסיעה הרלוונטית ונמדד מקומה של הסיעה ביחס לאחרות.   התוצאה לפיה סיעת חד"ש-תע"ל היא שיאנית העשייה הפרלמנטרית אינה מפתיעה – שניים מחברי סיעת חד"ש-תע"ל ממוקמים בחמישייה הפותחת של רשימת חברי הכנסת המדורגים הכי גבוה במדד העשייה הפרלמנטרית. מדובר בח"כ אחמד טיבי שממוקם במקום השלישי, ושלושה מקומות אחריו, ח"כ יוסף עטאונה במקום השישי. בעשירייה השלישית נמצאים ח"כ עאידה תומא סלימאן במקום ה-32, וח"כ עופר כסיף במקום ה-38.  איך יצרנו את הפרלמטר, מה מדדנו? קראו כאן סיעת המחנה הממלכתי שבסקרים האחרונים עוקפת את הליכוד ומתחרה בה על השלטון, נמצאת בתחתית הרשימה בעשייה פרלמנטרית(במקום ה-11 מתוך 11 סיעות). ח"כ אלון שוסטר הוא הראשון מבין חברי סיעתו שמופיע במקום ה-23, ובמקום האחרון נמצאת ח"כ גדעון סער במקום ה-86. הסיעה שמדורגת במקום השני הכי גבוה ברשימת הסיעות השיאניות בעשייה הפרלמנטרית היא ש"ס. גם התוצאה הזאת אינה מפתיעה שכן מלבד יו"ר ועדת האתיקה ח"כ ינון אזולאי, שממוקם במקום הראשון ברשימת חברי הכנסת המדורגים הכי גבוה במדד העשייה הפרלמנטרית, ממוקמים אחריו בעשירייה הפותחת שניים נוספים: ח"כ אברהם בצלאל שקיבל את המקום השני והמכובד ברשימה, וח"כ יוסף טייב נמצא במקום התשיעי. חבר הסיעה האחרון הוא ח"כ משה ארבל שנמצא במקום 53. סיעת הציונות הדתית נמצאת במקום השלישי, יו"ר ועדת חוקה, ח"כ שמחה רוטמן (הציונות הדתית) הוא הראשון מבין חברי סיעתו שנמצא במקום ה- 16 במדד, וח"כ משה סולומון האחרון במקום ה-20. הסיעה שנמצאת במקום הרביעי היא סיעת רע"ם, ח"כ אימאן חטיב יאסין היא הראשונה מבין חברי סיעתה שנמצאת במקום העשירי במדד העשייה הפרלמנטרית, חבר הסיעה בעל הדירוג הנמוך ביותר הוא ח"כ יאסר חוגיראת במקום ה-52 במדד. סיעת העבודה נמצאת במקום החמישי, ח"כ הראשון מבין חברי סיעתו שנמצא במקום ה-13 במדד הוא ח"כ גלעד קריב, וחברת הסיעה האחרונה היא אפרת רייטן, במקום ה-35.  סיעת עוצמה יהודית, נמצאת במקום השישי, ח"כ לימור סון הר מלך (עוצמה יהודית) הראשונה מבין חברי סיעתה שנמצאת במקום ה-22, וח"כ אלמוג כהן הוא האחרון מבין חברי סיעתו נמצא במקום ה-51. הליכוד נמצאת במקום השביעי. לסיעה יש נציג שנמצא בחמישייה הפותחת שברשימת חברי הכנסת המדורגים הכי גבוה במדד העשייה הפרלמנטרית במקום הרביעי והוא ח"כ אופיר כץ שמכהן גם כיו"ר לשלוש ועדות שונות (ועדת הכנסת, הועדה המיוחדת לתיקונים בחוק יסוד הממשלה, הוועדה המיוחדת לתיקונים בפקודת המשטרה). אחריו בעשירייה הפותחת חבר סיעתו ח"כ חנוך מילביצקי במקום ה-8. חבר הסיעה שממוקם אחרון הוא ח"כ דני דנון במקום ה-103. סיעת ישראל ביתנו נמצאת במקום השמיני, ח"כ שרון ניר היא הראשונה מבין חברי סיעתה שנמצאת במקום ה-5 במדד, וח"כ חמאד עמר הוא האחרון מבין חברי סיעתו במקום ה- 74.  סיעת יהדות התורה נמצאת במקום התשיעי. אם נשווה בינה לבין המפלגה החרדית השנייה – ש"ס, הרי שמדובר בשתי מפלגות חרדיות שנמצאות בקואליציה ושלהן נקודות השקה רבות, ואולם הפער בבחינת העשייה הפרלמנטרית ביניהן גדול מאוד. ח"כ יצחק פינדרוס, הראשון מבין חברי סיעתו שנמצא במקום ה-30 במדד, וח"כ אליהו ברוכי הוא האחרון מבין חברי סיעתו במקום ה-91.  סיעת יש עתיד נמצאת במקום העשירי והלפני אחרון, ח"כ ולדימיר בליאק הוא הראשון מבין חברי סיעתו שנמצא במקום ה- 7 במדד, וח"כ עידן רול הוא האחרון מבין חברי הסיעה במקום ה-80. 